GRANDเพิ่มทุนพันล.ดึงตปท.3รายร่วมหุ้น
แกรนด์ แอสเสทฯ เพิ่มทุนขาย 1,000 ล้านบาท ดึงนักลงทุนต่างชาติ 3 รายถือหุ้นปลอบใจ ผู้ถือหุ้นเดิมได้เอี่ยวซื้อ 1 หุ้น
28 ก.ย. 2554

แกรนด์ แอสเสทฯ เพิ่มทุนขาย 1,000 ล้านบาท ดึงนักลงทุนต่างชาติ 3 รายถือหุ้นปลอบใจ ผู้ถือหุ้นเดิมได้เอี่ยวซื้อ 1 หุ้น 
นายนพดล มิ่งจินดา ประธานเจ้าหน้าที่บริหาร บริษัท แกรนด์ แอสเสท โฮเทลส์ แอนด์ พรอพเพอร์ตี้ (GRAND) เปิดเผยว่า บริษัทได้จัดสรรหุ้นเพิ่มทุน 1,000 ล้านหุ้น มูลค่าที่ตราไว้ (พาร์) 1 บาท ขายหุ้นละ 1 บาท ให้กับนักลงทุน 3 ราย คือ บริษัท Citynet Asia จำนวน 300 ล้านหุ้น บริษัท Sino Cavalier 400 ล้านหุ้น และบริษัท Triple Growth International 300 ล้านหุ้น กำหนดชำระเงินค่าหุ้นวันที่ 28 ก.ย.นี้ ซึ่งทั้ง 3 ราย ไม่มีความเกี่ยวโยงกัน 
ทั้งนี้ GRAND ได้มีมติเพิ่มทุนจดทะเบียนจากเดิม 1,251.20 ล้านบาท เป็นทุนจดทะเบียน 3,001.46 ล้านบาท โดยเพิ่มทุนจดทะเบียนอีก 1,750.26 ล้านบาท โดยออกหุ้นใหม่ 1,750.26 ล้านหุ้น โดยนำหุ้นเพิ่มใหม่ออกจัดสรรและเสนอขายเป็นคราวเดียว หรือแบ่งเสนอขายเป็นคราวๆ ให้นักลงทุนเฉพาะเจาะจง (PP) ในราคาเสนอขายหุ้นละ 1 บาท ซึ่งการจัดสรรคราวนี้ 1,000 ล้านหุ้น จึงได้นักลงทุน 3 ราย ดังกล่าว
นายนพดล กล่าวว่า การไม่เสนอขายให้ผู้ถือหุ้นเดิม หรือประชาชนทั่วไป เป็นไปตามเงื่อนไขที่ตกลงไว้ในสัญญาปรับโครงสร้างหนี้ระหว่าง GRAND กับบริษัท Trade Victor Invertments ในฐานะเจ้าหนี้บริษัท
“ตามเงื่อนไขสัญญาปรับโครงสร้างหนี้กับ Trade Victor Investments บริษัทต้องแปลงหนี้เป็นทุนภายใน 6 เดือน นับจากทำสัญญาปรับโครงสร้างหนี้วันที่ 21 มิ.ย. 2554 นี้แล้ว จะได้รับปลดหนี้ 1,000 ล้านบาท หรือหากเกินเวลา 6 เดือน แต่เจ้าหนี้ได้รับชำระหนี้ 1,000 ล้านบาท ภายในปีนี้ บริษัทยังคงได้รับการปลดหนี้ 1,000 ล้านบาท” 
นอกจากนี้ หุ้นเพิ่มทุนอีก 500.26 ล้านหุ้น ที่ผู้ถือหุ้นอนุมัติได้จัดสรรและเสนอขายให้ผู้ถือหุ้นเดิม อัตรา 9 หุ้นเดิม ต่อ 2 หุ้นใหม่ ราคาหุ้นละ 1 บาท กำหนดรายชื่อผู้ที่มีสิทธิจองซื้อ (Record Date) วันที่ 11 ต.ค.นี้ ปิดสมุดทะเบียนวันที่ 12 ต.ค. และจองซื้อวันที่ 25-31 ต.ค.นี้